CELEX: 32008D0914
Language: et
Date: 2008-06-11 00:00:00
Title: 2008/914/EÜ: Komisjoni otsus, 11. juuni 2008 , millega kinnitatakse Madalmaade kavandatud meetmed mere ökosüsteemide kaitseks Voordelta piirkonnas (teatavaks tehtud numbri K(2008) 2415 all)

10.12.2008   
            
            
               ET
            
            
               Euroopa Liidu Teataja
            
            
               L 332/1
            
         
      KOMISJONI OTSUS,
   11. juuni 2008,
   millega kinnitatakse Madalmaade kavandatud meetmed mere ökosüsteemide kaitseks Voordelta piirkonnas
   (teatavaks tehtud numbri K(2008) 2415 all)
   (Ainult hollandikeelne tekst on autentne)
   (2008/914/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 20. detsembri 2002. aasta määrust (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta), (1) eriti selle artikli 8 lõiget 3 ja artikli 9 lõiget 2,
   ning arvestades järgmist:
   
               (1)
            
            
               Nõukogu 21. mai 1992. aasta direktiivi 92/43/EMÜ (looduslike elupaikade ning loodusliku loomastiku ja taimestiku kaitse kohta) (2) artikli 3 lõikega 2 nõutakse liikmesriikidelt panustamist selliste erikaitsealade võrgustiku Natura 2000 loomisse, kus esinevad nimetatud direktiivi lisades loetletud looduslikud elupaigatüübid ja liikide elupaigad.
            
         
               (2)
            
            
               Direktiivi 92/43/EMÜ artikli 6 lõikega 1 nõutakse liikmesriikidelt erikaitsealade suhtes vajalike kaitsemeetmete kehtestamist.
            
         
               (3)
            
            
               28. veebruaril 2008 määrasid Madalmaad erikaitsealaks direktiivi 92/43/EMÜ artikli 3 lõike 2 tähenduses Voordelta ala ning teatasid komisjonile oma kavatsusest võtta meetmeid püügitegevuse piiramiseks kõnealuses piirkonnas.
            
         
               (4)
            
            
               Direktiivi 92/43/EMÜ artikli 6 lõikega 4 nõutakse liikmesriikidelt juhul, kui viiakse ellu Natura 2000 alale olulise negatiivse mõjuga kava või projekt, kõikide asendusmeetmete võtmist, mis on vajalikud Natura 2000 võrgustiku üldise sidususe kaitseks. Sellega seoses peavad Madalmaad võtma pärast Voordelta piirkonnas Maasvlakte 2 sadamarajatiste ehitamist asjakohased asendusmeetmed. Kõnealuse projekti kohta andis komisjon heakskiitva arvamuse (komisjoni 24. aprilli 2003. aasta arvamus K(2003)1308).
            
         
               (5)
            
            
               Vee-elusressursside kaitset, majandamist ja kasutamist käsitlevate meetmete suhtes kohaldatakse ühise kalanduspoliitika eeskirju.
            
         
               (6)
            
            
               Määruse (EÜ) nr 2371/2002 artikkel 9 võimaldab liikmesriikidel võtta kalapüügi poolt mere ökosüsteemidele avaldatava mõju minimeerimiseks mittediskrimineerivaid meetmeid kuni 12 meremiili kaugusel oma lähtejoonest, kui ühendus ei ole konkreetse ala suhtes kaitse- ega majandamismeetmeid vastu võtnud. Liikmesriikide meetmed peavad olema kooskõlas määruse (EÜ) nr 2371/2002 artiklis 2 sätestatud ühise kalanduspoliitika eesmärkidega ega või olla leebemad kui kehtiv ühenduse õigus. Kui meetmed mõjutavad teiste liikmesriikide kalalaevade tegevust, tuleb nendest teatada komisjonile, asjaomastele liikmesriikidele ja piirkondlikele nõuandekomisjonidele ning seejärel peab komisjon need kinnitama.
            
         
               (7)
            
            
               2008. aasta 13. mail teatasid Madalmaad kavandatud meetmetest komisjonile, Belgiale, Taanile, Saksamaale ja Prantsusmaale, kes on meetmetega seotud liikmesriigid, ning Põhjamere piirkondlikule nõuandekomisjonile.
            
         
               (8)
            
            
               Madalmaade kavandatud kalandusmeetmed on sellise merepõhja kaitseala loomine, kuhu juurdepääs on piiratud ketipöörlejatega üle 260 hj (191 kW) mootorivõimsusega piimtraalidele, ning merepõhja kaitsealal sellise viie puhkeala loomine, kus keelatakse suurem osa püügitegevustest.
            
         
               (9)
            
            
               Belgia ja Põhjamere piirkondlik nõuandekomisjon on esitanud komisjonile kirjalikud märkused Madalmaade teatise kohta.
            
         
               (10)
            
            
               Madalmaade kavandatud meetmed ei ole diskrimineerivad, sest nad kehtivad võrdselt kõigi kõnealuses piirkonnas tegutsevate laevade kohta. Meetmed on ette nähtud kalapüügi poolt mere ökosüsteemidele avaldatava mõju minimeerimiseks ning neid kohaldatakse kuni 12 meremiili kaugusel lähtejoonest. Ühendus ei ole konkreetse ala suhtes vastu võtnud ühtegi kaitse- ega majandamismeedet.
            
         
               (11)
            
            
               Kõnealused meetmed on kooskõlas määruse (EÜ) nr 2371/2002 artiklis 2 sätestatud eesmärkidega, eelkõige ettevaatusprintsiibiga vee-elusressursside kaitseks ja säilitamiseks ette nähtud meetmete võtmisel, ega ole leebemad kui kehtiv ühenduse õigus,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga kinnitatakse mere ökosüsteemide kaitseks Voordelta piirkonnas Madalmaade kavandatud meetmed, mis on sätestatud I–III lisas.
   Artikkel 2
   Käesolev otsus on adresseeritud Madalmaade Kuningriigile.
   
      Brüssel, 11. juuni 2008
      
         
            Komisjoni nimel
         
         
            komisjoni liige
         
         Joe BORG
         
      
   
   
      (1)  EÜT L 358, 31.12.2002, lk 59.
   
      (2)  EÜT L 206, 22.7.1992, lk 7.
   
      I LISA
      Määrus, millega piiratakse juurdepääsu Hinderplaatile, Bollen van de Oosterile, Bollenvan het Nieuwe Zandile
      13. mai 2008
      Põllumajanduse, looduse ja toidukvaliteedi minister
      Voordelta Natura 2000 loodusaladele juurdepääsu piiramine vastavalt 1998. aasta looduskaitseseaduse artiklile 20.
      SISSEJUHATUS
      1998. aasta looduskaitseseaduse (1) artikli 20 lõikega 1 nähakse ette, et maakonna ametiasutused võivad piirata juurdepääsu artikli 10 lõike 1 kohastele looduskaitsealadele, artikli 10a lõike 1 kohaselt määratud aladele; muudele aladele, mida artikli 12 kohaselt on kavas määrata selliseks alaks, või nende alade osadele niivõrd, kuivõrd see on vajalik kõnealuse ala ökoloogilise väärtuse kaitseks.
      1998. aasta looduskaitseseaduse artikli 20 lõikega 2 nähakse ette, et lõikes 1 sätestatud pädevus on põllumajanduse, looduse ja toidukvaliteedi ministril, kes kooskõlastab oma tegevuse teise ministriga, juhul kui lõikes 1 määratletud ala või osa sellest majandab teine minister või teised ministrid või see ala kuulub tema/nende jurisdiktsiooni alla.
      Alljärgneva määruse jõustamine on kooskõlastatud transpordi, riiklike ehitustööde ja veemajanduse ministriga. Põllumajanduse, looduse ja toidukvaliteedi ministeeriumi kehtiva võimuvolituse alusel piirkondlike asjadega tegelemiseks (2) volitatakse kõnealust otsust põllumajanduse, looduse ja toidukvaliteedi ministri nimel vastu võtma nimetatud ministeeriumi lõunapiirkonna juhataja.
      Tuleb piirata juurdepääsu mitmele piirkonnale Voordelta Natura 2000 alal (edaspidi „Voordelta”), et kaitsta kõnealuse ala praegust ja tulevast ökoloogilist väärtust. Juurdepääsupiirangute kehtestamise aluseks on Voordelta Natura 2000 alaks määramise määrus (19. veebruar 2008, viitenr DRZO/2008-113), mis käsitleb Voordelta Natura 2000 eesmärkide täitmist ning asendusmeetmete võtmise kohustusi, mis on hõlmatud Maasvlakte 2 ehitamiseks ja käitamiseks looduskaitseseaduse kohaselt välja antud litsentsiga (17. aprill 2008, viitenr DRZW/2008-1670). Seda on üksikasjalikumalt kirjeldatud käesolevale määrusele lisatud seletuskirjas.
      Käesoleva määrusega piiratakse juurdepääsu allpool nimetatud aladele. Konkreetsete juurdepääsupiirangu suhtes kehtestatud erandite puhul ei eirata mingil määral 1998. aasta looduskaitseseaduse artiklis 19d sätestatud litsentsimisnõudeid, v.a kui kohaldatakse 1998. aasta looduskaitseseaduse artikli 19d lõikes 2 sätestatud erandeid (kaitsekorralduskava kohased projektid või tegevus).
      MÄÄRUS
      1. jagu
      Piiratakse juurdepääsu Hinderplaatile, mille paiknemine Voordeltas on näidatud käesolevale määrusele lisatud kaardil.
      Juurdepääsu Hinderplaatile piiratakse kõigi tegevuste puhul kogu aasta jooksul, v.a järgmised tegevused.
      
         Organiseeritud süstasõidud
      
      Alates 1. septembrist kuni 1. maini on lubatud kuni 10 organiseeritud süstasõitu (kajakisõitu), ühel päeval võib toimuda maksimaalselt kaks sõitu. Lisaks kehtestatakse järgmised lisanõuded.
      
                  —
               
               
                  Juurdepääs on lubatud ainult rühmale (mis koosneb kuni 16 inimesest), mida juhib tunnustatud giid või NKB (Hollandi süstasõidu ühing) või TKBNi (Hollandi süstaga matkajate ühing) liikmeks olev juhendaja.
               
            
                  —
               
               
                  Tõusuvee alale minek on keelatud. Puhkavatest hüljestest tuleb hoida vähemalt 250 meetri kaugusele.
               
            
                  —
               
               
                  Ekskursioonid tuleb registreerida Handhaving Voordelta registreerimiskeskuses vähemalt 48 tundi ette (eespool nimetatud organisatsioonidele teada oleva telefoninumbri kaudu).
               
            
         Traalimine
      
      Traalimine kuni 191 kW (260 hj) mootorivõimsusega laevaga on lubatud alates 1. septembrist kuni 1. maini, kui selleks on olemas kehtiv luba käesoleva määruse jõustumise ajal. See puudutab kahte ettevõtjat, nimelt laevu OD 2 ja SL 22. Traalide jätkuv kasutamine on lubatud järgmistel tingimustel:
      
                  —
               
               
                  tõusuvee alast tuleb hoida vähemalt 250 meetri kaugusele;
               
            
                  —
               
               
                  suurim lubatud kiirus on 7 sõlme (13 km/h);
               
            
                  —
               
               
                  mõlemad laevad peavad nõuete täitmiseks olema varustatud töökorras seireseadmetega.
               
            
         Kalapüük heitevõrguga
      
      Kalapüük heitevõrguga (nakkevõrkude ja takervõrkudega) on lubatud kogu aasta jooksul, kui selleks on olemas kehtiv luba käesoleva määruse jõustumise ajal. See puudutab ühte ettevõtjat, nimelt laeva Goeree 47. Heitevõrgu jätkuv kasutamine on lubatud järgmistel tingimustel.
      
                  —
               
               
                  Tõusuvee alast tuleb hoida vähemalt 150 meetri kaugusele. Enne randali imetamisaega, selle jooksul ja pärast seda (1. maist kuni 1. septembrini) tuleb hoida tõusuvee alast vähemalt 250 meetri kaugusele.
               
            
                  —
               
               
                  Suurim lubatud kiirus on 7 sõlme (13 km/h).
               
            
                  —
               
               
                  Kalalaev peab nõuete täitmiseks olema varustatud töökorras seireseadmetega.
               
            
         Helikopterilennud ja harrastuslennud väikelennukiga
      
      Helikopterilennud üle kõnealuse ala on lubatud kõrgusel üle 1 000 jala (ligikaudu 300 meetrit).
      Langevarjulennud ja lendamine deltaplaaniga üle kõnealuse ala on sõnaselgelt keelatud.
      Kõikide muude harrastuslennunduse vormide (mootori jõul või ilma) suhtes on kõnealune ala looduskaitseala vastavalt asjaomasele lennunduse kategooriale kohaldatavale üldlennunduse tegevusjuhendile „Verantwoord Vliegen” (3) (vastutustundlik lendamine), milles sätestatakse, et nimetatud aladele sattumist tuleb võimaluse korral vältida. Kui lendamine üle nende alade on vältimatu, siis tuleb püsida kõrgusel vähemalt 1 000 jalga (ligikaudu 300 meetrit), v.a kui see on ohutuse seisukohast võimatu.
      2. jagu
      Piiratakse juurdepääsu Bollen van de Oosterile, mille paiknemine Voordeltas on näidatud käesolevale määrusele lisatud kaardil.
      Bollen van de Oosteri puhul piiratakse juurdepääsu kogu aasta jooksul kaardil märgitud väiksemale suvisele puhkealale. Alates 1. novembrist kuni 1. aprillini on juurdepääs piiratud kaardil märgitud suuremale talvisele puhkealale.
      Juurdepääsu Bollen van de Oosterile piiratakse kõigi tegevuste puhul, v.a järgmised tegevused.
      
         Tulunduslik ja vaba aja meresõit merekoridori kaudu
      
      Laevasõit läbi talvise puhkeala määratud koridori kaudu on lubatud suurima kiirusega 7 sõlme (13 km/h). Lainelauasõit ja purjetamine on koridoris siiski keelatud.
      
         Süstasõit, purjelauasõit ja lainelauasõit
      
      Süstasõit (kajakisõit), purjelauasõit ja lainelauasõit on lubatud lisatud kaardil (vt 5. jagu) näidatud puhkeala kirdeosas kogu aasta jooksul.
      Puhkeala selles osas on lubatud ka siseneda tõusuvee alale üksnes eespool nimetatud spordialadega tegelemise eesmärgil.
      
         Helikopterilennud ja harrastuslennud väikelennukiga
      
      Helikopterilennud on lubatud üle kõnealuse ala kõrgusel üle 1 000 jala (ligikaudu 300 meetrit).
      Langevarjulennud ja lendamine deltaplaaniga üle kõnealuse ala on sõnaselgelt keelatud.
      Kõikide muude harrastuslennunduse vormide (mootori jõul või ilma) suhtes on kõnealune ala looduskaitseala vastavalt asjaomasele lennunduse kategooriale kohaldatavale üldlennunduse tegevusjuhendile „Verantwoord Vliegen” (vastutustundlik lendamine), milles sätestatakse, et nimetatud aladele sattumist tuleb võimaluse korral vältida. Kui lendamine üle nende alade on vältimatu, siis tuleb püsida kõrgusel vähemalt 1 000 jalga (ligikaudu 300 meetrit), v.a kui see on ohutuse seisukohast võimatu.
      3. jagu
      Piiratakse juurdepääsu Bollen van het Nieuwe Zandile, mille paiknemine Voordeltas on näidatud käesolevale määrusele lisatud kaardil.
      Juurdepääs Bollen van het Nieuwe Zandile on piiratud üksnes 1. novembrist 1. maini.
      Juurdepääsu Bollen van het Nieuwe Zandile piiratakse kõigi tegevuste puhul, v.a järgmised tegevused.
      
         Helikopterilennud ja harrastuslennud väikelennukiga
      
      Helikopterilennud üle kõnealuse ala on lubatud kõrgusel üle 1 000 jala (ligikaudu 300 meetrit).
      Langevarjulennud ja lendamine deltaplaaniga üle kõnealuse ala on keelatud.
      Kõikide muude harrastuslennunduse vormide (mootori jõul või ilma) suhtes on kõnealune ala looduskaitseala vastavalt asjaomasele lennunduse kategooriale kohaldatavale üldlennunduse tegevusjuhendile „Verantwoord Vliegen” (vastutustundlik lendamine), milles sätestatakse, et nimetatud aladele sattumist tuleb võimaluse korral vältida. Kui lendamine üle nende alade on vältimatu, siis tuleb püsida kõrgusel vähemalt 1 000 jalga (ligikaudu 300 meetrit), v.a kui see on ohutuse seisukohast võimatu.
      4. jagu
      1.–3. jaos kirjeldatud juurdepääsupiiranguid ei kohaldata järgmiste 1998. aasta looduskaitseseaduse artikli 20 lõike 4 kohaste tegevuste suhtes.
      
         Vajalike ametkondlike ülesannete täitmine
      
      Ametkonna poolt või selle nimel laeva, sõiduki või õhusõiduki abil või ilma selleta täidetavad ülesanded kogu aasta jooksul niivõrd, kuivõrd need on vajalikud kaitse, hoolduse, piiristamise, järelevalve, kontrolli või jälgimise ja sõjaväelise tegevuse eesmärgil.
      
         Kaablite ja torujuhtmete hooldus
      
      Kaablite ja torujuhtmete hooldustööd, mida teostatakse ajavahemikus 1. septembrist kuni 1. maini. Juurdepääsu muul ajal lubatakse ainult hädavajaduse korral pädeva asutuse äranägemisel.
      5. jagu
      1.   Alad, millele juurdepääsu on käesoleva määrusega piiratud, on näidatud lisatud kaardil „Toegangsbeperkingsbesluit Hinderplaat, Bollen van de Ooster en Bollen van het Nieuwe Zand” (määrus, millega piiratakse juurdepääsu Hinderplaatile, Bollen van de Oosterile ja Bollen van het Nieuwe Zandile) ning need on koordinaatidega täpselt kindlaks määratud.
      2.   Looduses, sealhulgas vees, tehakse piiratud juurdepääsuga ala piirid kindlaks tähiste ja poide abil.
      3.   Esimeses alajaos nimetatud kaartide ja muude lisadega saab kuue nädala jooksul pärast nende avaldamist lähemalt tutvuda põllumajanduse, looduse ja toidukvaliteedi ministeeriumi lõunapiirkonna juhatuse kantseleis, mis asub aadressil Keisersgracht 5, Eindhoven. Kantselei tööaeg on esmaspäevast reedeni kella 9st kuni 17ni.
      6. jagu
      Käesolev määrus kuulutatakse välja Staatscourantis. Käesolevale määrusele lisatud seletuskirja tuleb lugeda koos määrusega.
      
         
            PÕLLUMAJANDUSE, LOODUSE JA TOIDUKVALITEEDI MINISTRI
            
               nimel
            
            lõunapiirkonna juhataja
         
      
      Vastuväited
      Huvirühmad saavad esitada kirjalikke vastuväiteid käesolevale määrusele üldise haldusseaduse kohaselt. Vastuväited tuleb esitada kuue nädala jooksul määruse avaldamisest Staatscourantis järgmisel aadressil:
      
                  Minister of Agriculture, Nature and Food Quality
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Vastuväited peavad olema allkirjastatud ja sisaldama vähemalt järgmist teavet:
      
                  a)
               
               
                  vastuväite esitaja nimi ja aadress;
               
            
                  b)
               
               
                  kuupäev;
               
            
                  c)
               
               
                  selle määruse kirjeldus, mille peale vastuväide esitatakse, ning
               
            
                  d)
               
               
                  vastuväite põhjendused.
               
            SELETUSKIRI
      Natura 2000 alad
      Voordelta on erilise ökoloogilise väärtusega taimestiku ja loomastiku kodupaik. Seetõttu määrati see ala Natura 2000 alaks ELi linnustiku ja elupaikade direktiivi alusel. Madalmaad on kohustatud looma teatud liikidele ja nende elupaikadele soodsa kaitsestaatuse ning säilitama selle. Eluslooduse kaitset reguleerib õiguslikult taimestiku ja loomastiku seadus ning kaitsealasid 1998. aasta looduskaitseseadus. 1998. aasta looduskaitseseaduses nõutakse, et kõikide Natura 2000 alade kohta tuleb koostada kaitsekorralduskava.
      Erilise ökoloogilise väärtusega taimestikku ja loomastikku leidub kogu Voordelta piirkonnas; mitmekesisus on suurim siiski ala põhjapoolses osas. Seetõttu on kaitsemeetmete kohaldamine kõige tõhusam nendel põhjapoolsetel aladel.
      Maasvlakte 2 projektiga seotud asendusmeetmete aruanne
      Maasvlakte 2 projekti Voordelta Natura 2000 alal arendamise tulemusena kaob osaliselt ökoloogilise väärtusega taimestik ja loomastik, sest Natura 2000 ala väheneb 2 455 hektari võrra. Ruumilise planeerimise võtmeotsusega „Rotterdami peasadama arendus 2006” nähti ette, et see kadu korvatakse kaitseala loomisega mujal Voordelta piirkonnas, kus saaks kehtestada kasutuspiiranguid. Lisaks väideti ruumilise planeerimise võtmeotsuses, et kasutuspiirangud ja muud meetmed aitaksid suurendada kaitseala ökoloogilist väärtust. Võeti arvesse ökoloogilisi nõudeid ja võrreldi neid määraga, mil tuleks kehtestada piirangud inimtegevusele, eelkõige seoses ala praeguse inim- või muu kasutusega.
      Maasvlakte 2 ehituseks ja käitamiseks looduskaitseseaduse kohaselt välja antud litsents hõlmab asendusmeetmete võtmise kohustust elupaigatüübi 1110 ja mitme linnuliigi puhul.
      Meetmed
      Lähemas tulevikus on oluline piirata juurdepääsu teatavatele Voordelta aladele, et oleks võimalik õigeaegselt korvata Maasvlakte 2 ehitamise ja käitamise mõjusid ning jätkata Voordelta Natura 2000 alaks määramise määrusega hõlmatud ökoloogilise väärtusega taimestiku ja loomastiku kaitset ja säilitamist.
      Voordelta suhtes võetavad meetmed lisatakse ka Voordelta kaitsekorralduskavasse. Kuni kaitsekorralduskava jõustumiseni kohaldatakse täies ulatuses 1998. aasta looduskaitseseaduse artiklit 19d. Käesoleva määruse ainus eesmärk on reguleerida juurdepääsu teatud aladele ja seda juurdepääsu piirata, selles ei ole sätestatud mingeid erandeid litsentsimisnõuetest, mis tulenevad kohaldatavatest õigusaktidest.
      Keskkonnamõju hindamise dokument ja asjakohane hinnang (koostatud Voordelta kaitsekorralduskava ettevalmistamise käigus) on juurdepääsu piiramise määruste aluseks. Need lisatakse ka Voordelta kaitsekorralduskavasse. Kaitsekorralduskava ja juurdepääsu piiramise määruse eesmärk on kaitsta looduskaitseobjekte, korvata Maasvlakte 2 ehitamise tõttu tekkiv looduskaitseobjektide kadu ning võtta kõnealuse looduskaitseala puhul arvesse huvitegevuse, turismi ja kalanduse huve.
      Kaitsemeetmeid, nt kõnealuseid juurdepääsupiiranguid, muudetakse vajaduse korral järelevalve- ja hindamistulemuste põhjal.
      Juurdepääsupiiranguid selgitav märkus
      
         Hinderplaat
      
      Hinderplaat on hahale oluline puhke- ja toitumisala. Nimetatud liigi kaitse eesmärgid on sätestatud Voordelta Natura 2000 alaks määramise määruses.
      Kõnealuses piirkonnas asub randalite jaoks oluline tõusuvee ala sügavate laevakanalite läheduses. Voordelta Natura 2000 alaks määramise määruses on sätestatud randalite olukorra parandamise eesmärgid.
      Kõik selle piirkonna tõusuvee alad moodustavad väga olulise tutt-tiirude ja jõgitiirude puhkeala. Ka nimetatud liikide kaitse eesmärgid on sätestatud Voordelta Natura 2000 alaks määramise määruses. Nende liikide puhul on Maasvlakte 2 ehitamiseks ja käitamiseks looduskaitseseaduse kohaselt välja antud litsentsiga seatud asendusmeetmete võtmise kohustus.
      
         Bollen van de Ooster
      
      Bollen van de Ooster moodustab olulise lindude kaitseala ning mustvaerase (rannikualadel), tutt-tiiru ja jõgitiiru (tõusuvee alal) olulise puhke- ja toitumisala. Ka nende liikide kaitse eesmärgid on sätestatud Voordelta Natura 2000 alaks määramise määruses. Nimetatud liikide puhul on Maasvlakte 2 ehitamiseks ja käitamiseks looduskaitseseaduse kohaselt välja antud litsentsiga seatud asendusmeetmete võtmise kohustus.
      Kõnealune ala on väga tähtis ka randalite kaitse seisukohast, randalid elutsevad peamiselt tõusuvee ala lõunapoolses osas. Voordelta Natura 2000 alaks määramise määruses on seatud ka randalite olukorra parandamise eesmärgid.
      
         Bollen van het Nieuwe Zand
      
      Bollen van het Nieuwe Zand on üks tähtsamaid ja keskseimaid mustvaerase puhke- ja toitumisalasid. Ka selle liigi kaitse eesmärgid on sätestatud Voordelta Natura 2000 alaks määramise määruses. Maasvlakte 2 ehitamiseks ja käitamiseks looduskaitseseaduse kohaselt välja antud litsentsiga on nimetatud liigi puhul seatud asendusmeetmete võtmise kohustus.
      Natura 2000 eesmärgid
      
         Randal
      
      Eelmise sajandi alguses elutses deltaalal ligikaudu kümme tuhat randalit. Reostuse, küttimise ja deltas tööde tegemisel randalite elupaika tungimise tõttu oli randalite arv 50 aastat tagasi vähenenud vaid mõnekümneni. Viimastel aastatel on randalite arv deltaalal suurenenud enam kui sajani, 50 % nendest elutseb Voordelta piirkonnas.
      Randalid kasutavad puhkamiseks tõusuvee alasid, mis asuvad Hinderplaatis, Bollen van de Oosteris (Aardappelenbult) ja Verklikkerplaatis. Kuid randalid ikkagi ei paljune Voordeltas hästi. Tõusuvee aladel ei ole randalite poegimiseks, poegade imetamiseks ja kasvatamiseks piisavalt rahulik ega vaikne. Tähtis on vaikus aasta ringi; kõige olulisem on ajavahemik 1. maist kuni 1. septembrini – enne poegade imetamise aega, selle jooksul ja pärast seda.
      Voordeltas Hinderplaatis, Bollen van de Oosteris ja Verklikkerplaatis asuvatele randalite puhkealadele juurdepääsu piiravad meetmed on ette nähtud selleks, et vähemalt 200 randalit saaksid asustada kogu deltaala. Siin saaksid nad kasvatada oma poegi, see vastab Voordelta Natura 2000 alaks määramise määruses sätestatud eesmärkidele.
      
         Hahk
      
      Põhimõtteliselt külastavad hahad Voordeltat talviti, kuid väiksemaid gruppe võib kohata ka kogu suve jooksul. Hahkasid võib alati leida Hinderplaati ja Bollen van de Oosteri madalike varjatud aladelt. Hahkade arv kõigub aastast aastasse sõltuvalt karploomade arvukuse varieerumisest piirkonnas. Haha arvukust Voordeltas mõjutavad vähenenud toiduvarud, mille põhjuseks on karpide kutseline püük ja inimese üha suureneva harrastustegevuse kahjulik mõju. Kuigi Maasvlakte 2 ehitus ja käitamine ei mõjuta oluliselt nimetatud liiki, on kõnealused meetmed tegelikult väga olulised, arvestades väga viletsat hahkade kaitse olukorda kogu riigis. Seetõttu piiratakse juurdepääsu Hinderplaatist vahetult idas asuvale alale, tagamaks populatsiooni püsimist Voordeltas.
      Maasvlakte 2 projektiga seotud asendusmeetmed
      
         Tutt-tiirud ja jõgitiirud
      
      Tutt-tiirud ja jõgitiirud paljunevad väljaspool Voordeltat Natura 2000 alade läheduses. Nende toit koosneb väikekalast, mida nad püüavad, sukeldudes allpool kirjeldatud liivamadalike lähedasel rannikualal (elupaigatüüp 1110). Pesitsuskolooniate lähedal asuvad toiduallikad kaovad Maasvlakte 2 ehitamise tõttu. Selle mõju avaldub kõige rohkem suvel, kui nende lindude lennuraadius on linnupoegade tõttu piiratud.
      Praeguses olukorras on rahu ja vaikus lindude kasutataval Voordelta mudasel alal piiratud. Juurdepääsu piiravad meetmed on ette nähtud selleks, et luua suveperioodil Voordeltas Hinderplaati ja Bollen van de Oosteri tõusuvee aladel vaiksem keskkond. See võimaldab tutt-tiirudel ja jõgitiirudel kasutada seda ala paremini poegade puhkealana ning nad saavad toidu merelt lihtsamini kätte.
      
         Mustvaeras
      
      Mustvaeras on rändlind, kes külastab Voordeltat talvekuudel. Seda liiki võib põhimõtteliselt leida rannikualadelt Bollen van de Oosterist kagus ning Bollen van het Nieuwe Zandis ja selle ümbruses. Suvekuudel jääb Voordeltasse väiksem arv mustvaeraid, kes kasutavad seda sulgimisalana.
      Mustvaerad toituvad karploomadest, keda nad leiavad madalatest rannikuvetest, mis osaliselt kaovad Maasvlakte 2 ehitamise tõttu. Bollen van de Oosteri (ja Bollen van het Nieuwe Zandi) rannikualadele juurdepääsu piiravad meetmed on ette nähtud selleks, et kindlustada piisavad toiduvarud ja ligipääs nendele hüvitisena Maasvlakte 2 ümbruses asuva mustvaeraste toitumisala võimaliku kadumise eest.
      Loomastik on eriti tundlik vesiharrastuste ja laevaliikluse müra ja kahjuliku mõju suhtes. Talvekuudel rahu ja vaikuse tagamisega toitumis- ja puhkealadel, kus suur arv kõnealuseid linde toitub ja puhkab, loodetakse säilitada mustvaerase jaoks kogu Voordeltas soodsad elutingimused, mis on võrreldavad Maasvlakte 2 ehitamise eelsete tingimustega. Suvekuudel piisab lindudele ka lühemast puhkeajast.
      KAARDID
      
         
      
         
      
         
      
         (1)  Avaldatud: Staatsblad 2005 (seaduste, määruste ja dekreetide bülletään), 473.
      
         (2)  Staatscourant 2006 (valitsuse teataja), nr 91.
      
         (3)  Tegevusjuhend „Verantwoord Vliegen” (vastutustundlik lendamine), Madalmaade Kuninglik Lennundusassotsiatsioon, 2004.
   
   
      II LISA
      Määrus merepõhja kaitsealale juurdepääsu piiramise kohta
      13. mai 2008
      Põllumajanduse, looduse ja toidukvaliteedi minister
      Voordelta Natura 2000 loodusaladele juurdepääsu piiramine vastavalt 1998. aasta looduskaitseseaduse artiklile 20.
      SISSEJUHATUS
      1998. aasta looduskaitseseaduse (1) artikli 20 lõikega 1 nähakse ette, et maakonna ametiasutused võivad piirata juurdepääsu artikli 10 lõike 1 kohastele looduskaitsealadele; artikli 10a lõike 1 kohaselt määratud aladele; muudele aladele, mida artikli 12 kohaselt on kavas määrata selliseks alaks, või nende alade osadele niivõrd, kuivõrd see on vajalik kõnealuse ala ökoloogilise väärtuse kaitseks.
      1998. aasta looduskaitseseaduse artikli 20 lõikega 2 nähakse ette, et lõikes 1 sätestatud pädevus on põllumajanduse, looduse ja toidukvaliteedi ministril, kes kooskõlastab oma tegevuse teise ministriga, juhul kui lõikes 1 määratud ala või osa sellest majandab teine minister või teised ministrid või see ala kuulub tema/nende jurisdiktsiooni alla.
      Alljärgneva määruse jõustamine on kooskõlastatud transpordi, riiklike ehitustööde ja veemajanduse ministriga. Põllumajanduse, looduse ja toidukvaliteedi ministeeriumi kehtiva võimuvolituse alusel piirkondlike asjadega tegelemiseks (2) volitatakse kõnealust otsust põllumajanduse, looduse ja toidukvaliteedi ministri nimel vastu võtma nimetatud ministeeriumi lõunapiirkonna juhataja.
      Tuleb piirata juurdepääsu mitmele piirkonnale Voordelta Natura 2000 alal (edaspidi „Voordelta”), et kaitsta kõnealuse ala praegust ja tulevast ökoloogilist väärtust. Juurdepääsupiirangute kehtestamise aluseks on Voordelta Natura 2000 alaks määramise määrus (19. veebruar 2008, viitenr DRZO/2008-113), mis käsitleb Voordelta Natura 2000 eesmärkide täitmist ning asendusmeetmete võtmise kohustusi, mis on hõlmatud Maasvlakte 2 ehitamiseks ja käitamiseks looduskaitseseaduse kohaselt välja antud litsentsiga (17. aprill 2008, viitenr DRZW/2008-1670). Seda on üksikasjalikumalt kirjeldatud käesolevale määrusele lisatud seletuskirjas.
      Käesoleva määrusega piiratakse juurdepääsu allpool nimetatud aladele. Konkreetsete juurdepääsupiirangu suhtes kehtestatud erandite puhul ei eirata mingil määral 1998. aasta looduskaitseseaduse artiklis 19d sätestatud litsentsimisnõudeid, v.a kui kohaldatakse 1998. aasta looduskaitseseaduse artikli 19d lõikes 2 sätestatud erandeid (kaitsekorralduskava kohased projektid või tegevus).
      MÄÄRUS
      1. jagu
      Juurdepääsu käesolevale määrusele lisatud kaardil näidatud Voordelta merepõhja kaitsealale piiratakse piimtraalidele mootorivõimsusega üle 191 kW (260 hj).
      Juurdepääsupiirang kehtib kogu aasta jooksul.
      2. jagu
      
                  1.
               
               
                  Ala, millele juurdepääsu on käesoleva määrusega piiratud, on näidatud lisatud kaardil „Toegangsbeperkingsbesluit bodembeschermingsgebiet Voordelta” (määrus Voordelta merepõhja kaitsealale juurdepääsu piiramise kohta) ning see on koordinaatidega täpselt kindlaks määratud.
               
            
                  2.
               
               
                  Esimeses alajaos nimetatud kaartide ja muude lisadega saab kuue nädala jooksul pärast nende avaldamist lähemalt tutvuda põllumajanduse, looduse ja toidukvaliteedi ministeeriumi lõunapiirkonna juhatuse kantseleis, mis asub aadressil Keisersgracht 5, Eindhoven. Kantselei tööaeg on esmaspäevast reedeni kella 9st kuni 17ni.
               
            3. jagu
      Käesolev määrus kuulutatakse välja Staatscourant'is. Käesolevale määrusele lisatud seletuskirja tuleb lugeda koos määrusega.
      
         
            PÕLLUMAJANDUSE, LOODUSE JA TOIDUKVALITEEDI MINISTRI
            
               nimel
            
            lõunapiirkonna juhataja
         
      
      Vastuväited
      Huvirühmad saavad esitada kirjalikke vastuväiteid käesolevale määrusele üldise haldusseaduse kohaselt. Vastuväited tuleb esitada kuue nädala jooksul määruse avaldamisest Staatscourant'is järgmisel aadressil:
      
                  Minister of Agriculture, Nature and Food Quality
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Vastuväited peavad olema allkirjastatud ja sisaldama vähemalt järgmist teavet:
      
                  a)
               
               
                  vastuväite esitaja nimi ja aadress;
               
            
                  b)
               
               
                  kuupäev;
               
            
                  c)
               
               
                  selle määruse kirjeldus, mille peale vastuväide esitatakse, ning
               
            
                  d)
               
               
                  vastuväite põhjendused.
               
            SELETUSKIRI
      Natura 2000 alad
      Voordelta on erilise ökoloogilise väärtusega taimestiku ja loomastiku kodupaik. Seetõttu määrati see ala Natura 2000 alaks ELi linnustiku ja elupaikade direktiivi alusel. Madalmaad on kohustatud looma teatud liikidele ja nende elupaikadele soodsa kaitsestaatuse ning säilitama selle. Eluslooduse kaitset reguleerib õiguslikult taimestiku ja loomastiku seadus ning kaitsealasid 1998. aasta looduskaitseseadus. 1998. aasta looduskaitseseaduses nõutakse, et kõikide Natura 2000 alade kohta tuleb koostada kaitsekorralduskava.
      Erilise ökoloogilise väärtusega taimestikku ja loomastikku leidub kogu Voordelta piirkonnas; mitmekesisus on suurim siiski ala põhjapoolses osas. Seetõttu on kaitsemeetmete kohaldamine kõige tõhusam just põhjapoolsetel aladel.
      Maasvlakte 2 projektiga seotud asendusmeetmete aruanne
      Maasvlakte 2 projekti Voordelta Natura 2000 alal arendamise tulemusena kaob ökoloogilise väärtusega taimestik ja loomastik, sest Natura 2000 ala väheneb 2 455 hektari võrra. Ruumilise planeerimise võtmeotsusega „Rotterdami peasadama arendus 2006” nähti ette, et see kadu korvatakse kaitseala loomisega mujal Voordelta piirkonnas, kus saaks kehtestada kasutuspiiranguid.
      Lisaks väideti ruumilise planeerimise võtmeotsuses, et kasutuspiirangud ja muud meetmed aitaksid suurendada kaitseala ökoloogilist väärtust. Võeti arvesse ökoloogilisi nõudeid ja võrreldi neid määraga, mil tuleks kehtestada piirangud inimtegevusele, eelkõige seoses ala praeguse inim- või muu kasutusega.
      Maasvlakte 2 ehituseks ja käitamiseks looduskaitseseaduse kohaselt välja antud litsents hõlmab asendusmeetmete võtmise kohustust elupaigatüübi 1 110 ja mitme linnuliigi puhul.
      Meetmed
      Lähemal ajal on oluline piirata juurdepääsu teatavatele Voordelta aladele, et oleks võimalik õigeaegselt korvata Maasvlakte 2 ehitamise ja käitamise mõjusid ning jätkata Voordelta Natura 2000 alaks määramise määrusega hõlmatud ökoloogilise väärtusega taimestiku ja loomastiku kaitsmist ja säilitamist.
      Voordelta suhtes võetavad meetmed lisatakse ka Voordelta kaitsekorralduskavasse. Kuni kaitsekorralduskava jõustumiseni kohaldatakse täies ulatuses 1998. aasta looduskaitseseaduse artiklit 19d. Käesoleva määruse ainus eesmärk on reguleerida juurdepääsu teatud aladele ja seda juurdepääsu piirata, selles ei ole sätestatud mingeid erandeid litsentsimisnõuetest, mis tulenevad kohaldatavatest õigusaktidest.
      Keskkonnamõju hindamise dokument ja asjakohane hinnang (koostatud Voordelta kaitsekorralduskava ettevalmistamise käigus) on juurdepääsu piiramise määruste aluseks. Need lisatakse ka Voordelta kaitsekorralduskavasse. Kaitsekorralduskava ja juurdepääsu piiramise määruse eesmärk on kaitsta looduskaitseobjekte, korvata Maasvlakte 2 ehitamise tõttu tekkiv looduskaitseobjektide kadu ning võtta kõnealuse looduskaitseala puhul arvesse huvitegevuse, turismi ja kalanduse huve.
      Kaitsemeetmeid, nt kõnealuseid juurdepääsupiiranguid, muudetakse vajaduse korral järelevalve- ja hindamistulemuste põhjal.
      Juurdepääsupiiranguid selgitavad märkused
      
         Maasvlakte 2 projektiga seotud asendusmeetmed
      
      Elupaigatüüp 1110 (madalates rannikuvetes asuvad püsiliivamadalikud)
      Paljud maismaa loomaliigid ja kalaliigid elutsevad tõusudeltade liivamadalikel, kus vaheldub mage- ja merevesi. Sellised deltaalad kujutavad endast olulist lindude ja hüljeste toitumispaika, seetõttu on väga tähtis neid kaitsta. Kokku kaob Voordeltas Maasvlakte 2 projektiga seotud Rotterdami sadama laiendamise tõttu 2 455 hektarit kõnealust elupaigatüüpi. Selle maa-ala kadumise tõttu kaob osa mullafaunast (biomassist), mis muidu oleks toiduks kaladele ja lindudele.
      Kuna liivamadalikke ei ole võimalik luua teistes madala rannikuveega kohtades, võetakse meetmeid muudes Voordelta piirkondades asuvate samalaadsete merepõhjaosade kvaliteedi parandamiseks, et need saaksid täita lindude ja kalade toitumispaiga otstarvet. Eesmärk on suurendada lindude ja kalade toiduallikaks oleva biomassi mahtu kaitsealal, et biomassi koguhulk Voordeltas püsiks tasemel, mis on võrreldav Maasvlakte 2 ehitamisele eelneva ajaga. Sellega korvatakse Maasvlakte 2 ehitamise ja käitamise mõjusid.
      Kaitseala üldpindala ulatub 24 550 hektarini, see on kaotsi minevast alast kümme korda suurem. Selle kümnekordse suurendamise aluseks on eksperdihinnangud ja olemasolevad uurimisandmed, mis näitasid, et piirkonna kasutuse piiramise tulemusena võib maapinna kvaliteet biomassi kasvu tõttu paraneda vähemalt 10 %. Kõnealuse eksperdihinnangu ja hilisema uurimise põhjal määrati ruumilise planeerimise võtmeotsuse 1. jaos kindlaks, et merekaitseala (käesolevas määruses nimetatud „kaitseala”) loomine oleks parim viis Maasvlakte 2 ehitamise ja käitamise mõjude korvamiseks. Hilisem uuring näitas, et üle 191 kW (260 hj) mootorivõimsusega piimtraalide tegevuse keelamine kaitsealal on nimetatud eesmärgi saavutamiseks piisav. Juurdepääsu piiramise määruses lähtutakse nendest tulemustest.
      KAART
      
         
      
         (1)  Avaldatud: Staatsblad 2005, 473.
      
         (2)  Staatscourant 2006, nr 91.
   
   
      III LISA
      Määrus, millega piiratakse juurdepääsu Verklikkerplaatile ja Slikken van Voornele
      13. mai 2008
      Põllumajanduse, looduse ja toidukvaliteedi minister
      Voordelta Natura 2000 loodusaladele juurdepääsu piiramine vastavalt 1998. aasta looduskaitseseaduse artiklile 20.
      SISSEJUHATUS
      1998. aasta looduskaitseseaduse (1) artikli 20 lõikega 1 nähakse ette, et maakonna ametiasutused võivad piirata juurdepääsu artikli 10 lõike 1 kohastele looduskaitsealadele; artikli 10a lõike 1 kohaselt määratud aladele; muudele aladele, mida artikli 12 kohaselt on kavas määrata selliseks alaks, või nende alade osadele niivõrd, kuivõrd see on vajalik kõnealuse ala ökoloogilise väärtuse kaitseks.
      1998. aasta looduskaitseseaduse artikli 20 lõikega 2 nähakse ette, et lõikes 1 sätestatud pädevus on põllumajanduse, looduse ja toidukvaliteedi ministril, kes kooskõlastab oma tegevuse teise ministriga, juhul kui lõikes 1 määratud ala või osa sellest majandab teine minister või teised ministrid või see ala kuulub tema/nende jurisdiktsiooni alla.
      Alljärgneva määruse jõustamine on kooskõlastatud transpordi, riiklike ehitustööde ja veemajanduse ministriga. Põllumajanduse, looduse ja toidukvaliteedi ministeeriumi kehtiva võimuvolituse alusel piirkondlike asjadega tegelemiseks (2) volitatakse kõnealust otsust põllumajanduse, looduse ja toidukvaliteedi ministri nimel vastu võtma nimetatud ministeeriumi lõunapiirkonna juhataja.
      Tuleb piirata juurdepääsu mitmele piirkonnale Voordelta Natura 2000 alal (edaspidi „Voordelta”), et kaitsta kõnealuse ala praegust ja tulevast ökoloogilist väärtust. Juurdepääsupiirangute kehtestamise aluseks on Voordelta Natura 2000 alaks määramise määrus (19. veebruar 2008, viitenr DRZO/2008-113), mis käsitleb Voordelta Natura 2000 eesmärkide täitmist ning asendusmeetmete võtmise kohustusi osas, mis on hõlmatud Maasvlakte 2 ehitamiseks ja käitamiseks looduskaitseseaduse kohaselt välja antud litsentsiga (17. aprill 2008, viitenr DRZW/2008-1670). Seda on üksikasjalikumalt kirjeldatud nimetatud määrusele lisatud seletuskirjas.
      Käesoleva määrusega piiratakse juurdepääsu allpool nimetatud aladele. Konkreetsete juurdepääsupiirangu suhtes kehtestatud erandite puhul ei eirata mingil määral 1998. aasta looduskaitseseaduse artiklis 19d sätestatud litsentsimisnõudeid, v.a kui kohaldatakse 1998. aasta looduskaitseseaduse artikli 19d lõikes 2 sätestatud erandeid (kaitsekorralduskava kohased projektid või tegevus).
      MÄÄRUS
      1. jagu
      Piiratakse juurdepääsu Verklikkerplaati alale, mille paiknemine on näidatud käesolevale määrusele lisatud kaardil.
      Verklikkerplaatile juurdepääsu piirang kehtib kogu aasta jooksul.
      Juurdepääs Hinderplaatile keelatakse kõigi tegevuste puhul kogu aasta jooksul, v.a järgmised tegevused.
      
         Helikopterilennud ja harrastuslennud väikelennukiga
      
      Helikopterilennud üle kõnealuse ala on lubatud kõrgusel üle 1 000 jala (ligikaudu 300 meetrit).
      Langevarjulennud ja lendamine deltaplaaniga üle kõnealuse ala on keelatud.
      Kõikide muude harrastuslennunduse vormide (mootori jõul või ilma) suhtes on kõnealune ala looduskaitseala vastavalt asjaomasele lennunduse kategooriale kohaldatavale üldlennunduse tegevusjuhendile „Verantwoord Vliegen” (3) (vastutustundlik lendamine), milles sätestatakse, et nimetatud aladele sattumist tuleb võimaluse korral vältida. Kui lendamine üle nende alade on vältimatu, siis tuleb püsida kõrgusel vähemalt 1 000 jalga (ligikaudu 300 meetrit), v.a kui see on ohutuse seisukohast võimatu.
      2. jagu
      Piiratakse juurdepääsu Slikken van Voorne alale, mille paiknemine Voordeltas on näidatud käesolevale määrusele lisatud kaardil.
      Piiratud juurdepääs Slikken van Voornele kehtib kogu aasta jooksul.
      Juurdepääsupiirangut ei kohaldata järgmiste tegevuste suhtes.
      
         Noodapüük
      
      Noodapüük on lubatud kogu aasta jooksul järgmistel tingimustel. See puudutab ühte ettevõtjat, nimelt laeva Tholen 5.
      Tõusuvee mudastel aladel asuvatest ohututest paikadest tuleb hoida vähemalt 250 meetri kaugusele.
      Kalalaev peab nõuete täitmiseks olema varustatud töökorras seireseadmetega.
      
         Helikopterilennud ja harrastuslennud väikelennukiga
      
      Helikopterilennud üle kõnealuse ala on lubatud kõrgusel üle 1 000 jala (ligikaudu 300 meetrit).
      Langevarjulennud ja lendamine deltaplaaniga üle kõnealuse ala on sõnaselgelt keelatud.
      Kõikide muude harrastuslennunduse vormide (mootori jõul või ilma) suhtes on kõnealune ala looduskaitseala vastavalt asjaomasele lennunduse kategooriale kohaldatavale üldlennunduse tegevusjuhendile „Verantwoord Vliegen” (vastutustundlik lendamine), milles sätestatakse, et nimetatud aladele sattumist tuleb võimaluse korral vältida. Kui lendamine üle nende alade on vältimatu, siis tuleb püsida kõrgusel vähemalt 1 000 jalga (ligikaudu 300 meetrit), v.a kui see on ohutuse seisukohast võimatu.
      3. jagu
      1. jaos kirjeldatud juurdepääsupiiranguid ei kohaldata järgmiste 1998. aasta looduskaitseseaduse artikli 20 lõike 4 kohaste tegevuste suhtes.
      
         Vajalike ametkondlike ülesannete täitmine
      
      Ametkonna poolt või selle nimel laeva, sõiduki või õhusõiduki abil või ilma selleta täidetavad ülesanded kogu aasta jooksul niivõrd, kuivõrd need on vajalikud kaitse, hoolduse, piiristamise, järelevalve, kontrolli või jälgimise ja sõjaväelise tegevuse eesmärgil.
      
         Kaablite ja torujuhtmete hooldus
      
      Kaablite ja torujuhtmete hooldustööd, mida teostatakse ajavahemikus 1. septembrist kuni 1. maini. Juurdepääsu muul ajal lubatakse ainult hädavajaduse korral pädeva asutuse äranägemisel.
      4. jagu
      1.   Alad, millele juurdepääs on käesoleva määruse alusel piiratud, on näidatud lisatud kaardil „Toegangelijkheidsbesluit Verklikkerplaat en Slikken van Voorne” (määrus, millega piiratakse juurdepääsu Verklikkerplaatile ja Slikken van Voornele) ning need on koordinaatidega täpselt kindlaks määratud.
      2.   Looduses, sealhulgas vees tehakse piiratud juurdepääsuga ala piirid kindlaks tähiste ja poide abil.
      3.   Esimeses alajaos nimetatud kaartide ja muude lisadega saab kuue nädala jooksul pärast nende avaldamist lähemalt tutvuda põllumajanduse, looduse ja toidukvaliteedi ministeeriumi lõunapiirkonna juhatuse kantseleis, mis asub aadressil Keisersgracht 5, Eindhoven. Kantselei tööaeg on esmaspäevast reedeni kella 9st kuni 17ni.
      5. jagu
      Käesolev määrus kuulutatakse välja Staatscourantis. Käesolevale määrusele lisatud seletuskirja tuleb lugeda koos määrusega.
      
         
            PÕLLUMAJANDUSE, LOODUSE JA TOIDUKVALITEEDI MINISTRI
            
               nimel
            
            lõunapiirkonna juhataja
         
      
      Vastuväited
      Huvirühmad saavad esitada kirjalikke vastuväiteid käesolevale määrusele üldise haldusseaduse kohaselt. Vastuväited tuleb esitada kuue nädala jooksul määruse avaldamisest Staatscourantis järgmisel aadressil:
      
                  Minister of Agriculture, Nature and Food Quality
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Vastuväited peavad olema allkirjastatud ja sisaldama vähemalt järgmist teavet:
      
                  a)
               
               
                  vastuväite esitaja nimi ja aadress,
               
            
                  b)
               
               
                  kuupäev,
               
            
                  c)
               
               
                  selle määruse kirjeldus, mille peale vastuväide esitatakse, ning
               
            
                  d)
               
               
                  vastuväite põhjendused.
               
            SELETUSKIRI
      Natura 2000 alad
      Voordelta on erilise ökoloogilise väärtusega taimestiku ja loomastiku kodupaik. Seetõttu määrati see ala Natura 2000 alaks ELi linnustiku ja elupaikade direktiivi alusel. Madalmaad on kohustatud looma teatud liikidele ja nende elupaikadele soodsa kaitsestaatuse ja säilitama selle. Eluslooduse kaitset reguleerib õiguslikult taimestiku ja loomastiku seadus ning kaitsealasid 1998. aasta looduskaitseseadus. 1998. aasta looduskaitseseaduses nõutakse, et kõikide Natura 2000 alade kohta tuleb koostada kaitsekorralduskava.
      Erilise ökoloogilise väärtusega taimestikku ja loomastikku leidub kogu Voordelta piirkonnas; mitmekesisus on suurim siiski ala põhjapoolses osas. Seetõttu on kaitsemeetmete kohaldamine kõige tõhusam just põhjapoolsetel aladel.
      Maasvlakte 2 projektiga seotud asendusmeetmete aruanne
      Maasvlakte 2 projekti Voordelta Natura 2000 alal arendamise tulemusena kaob osaliselt ökoloogilise väärtusega taimestik ja loomastik, sest Natura 2000 ala väheneb 2 455 hektari võrra. Ruumilise planeerimise võtmeotsusega „Rotterdami peasadama arendus 2006” nähti ette, et see kadu korvatakse kaitseala loomisega mujal Voordelta piirkonnas, kus saaks kehtestada kasutuspiiranguid. Lisaks väideti ruumilise planeerimise võtmeotsuses, et kasutuspiirangud ja muud meetmed aitaksid suurendada kaitseala ökoloogilist väärtust. Võeti arvesse ökoloogilisi nõudeid ja võrreldi neid määraga, mil tuleks kehtestada piirangud inimtegevusele, eelkõige seoses ala praeguse inim- või muu kasutusega.
      Maasvlakte 2 ehituseks ja käitamiseks looduskaitseseaduse kohaselt välja antud litsents hõlmab asendusmeetmete võtmise kohustust elupaigatüübi 1110 ja mitme linnuliigi puhul. Käesoleva juurdepääsu piiramise määrusega tuleb lisaks Natura 2000s sätestatud eesmärkide saavutamiseks võetavatele meetmetele võtta ka asendusmeetmeid.
      Meetmed
      Lähemal ajal on oluline piirata juurdepääsu teatavatele Voordelta aladele, et oleks võimalik õigeaegselt korvata Maasvlakte 2 ehitamise ja käitamise mõjusid ning jätkata Voordelta Natura 2000 alaks määramise määrusega hõlmatud ökoloogilise väärtusega taimestiku ja loomastiku kaitsmist ja säilitamist.
      Voordelta suhtes võetavad meetmed lisatakse ka Voordelta kaitsekorralduskavasse. Kuni kaitsekorralduskava jõustumiseni kohaldatakse täies ulatuses 1998. aasta looduskaitseseaduse artiklit 19d. Käesoleva määruse ainus eesmärk on reguleerida juurdepääsu teatud aladele ja seda juurdepääsu piirata, selles ei ole sätestatud mingeid erandeid litsentsimisnõuetest, mis tulenevad kohaldatavatest õigusaktidest.
      Keskkonnamõju hindamise dokument ja asjakohane hinnang (koostatud Voordelta kaitsekorralduskava ettevalmistamise käigus) on juurdepääsu piiramise määruste aluseks. Need lisatakse ka Voordelta kaitsekorralduskavasse. Kaitsekorralduskava ja juurdepääsu piiramise määruse eesmärk on kaitsta looduskaitseobjekte, korvata Maasvlakte 2 ehitamise tõttu tekkiv looduskaitseobjektide kadu ning võtta kõnealuse looduskaitseala puhul arvesse huvitegevuse, turismi ja kalanduse huve.
      Kaitsemeetmeid, nt kõnealuseid juurdepääsupiiranguid, muudetakse vajaduse korral järelevalve- ja hindamistulemuste põhjal.
      Juurdepääsupiiranguid selgitavad märkused
      Slikken van Voorne on oluline mitme sellise sellel alal elutseva linnuliigi (ligikaudu 20 liiki, põhiliselt partlased ja kurvitsalised) kaitseks, mille kaitse-eesmärgid on sätestatud Voordelta Natura 2000 alaks määramise määruses.
      Verklikkerplaat on väga tähtis randali kaitse seisukohalt.
      Natura 2000 eesmärgid
      
         Kurvitsalised ja partlased
      
      Paljud kurvitsaliste ja partlaste liigid, näiteks merisk ja rääkspart, kasutavad Voordeltas asuvat Slikken van Voornet puhke- ja toitumisalana. Voordelta tähtsus lindude piirkonnas püsimise seisukohalt järjest kasvab, sest vähenevad muud elupaigad, näiteks Oosterschelde liivamadalad, kus need rändlinnud puhkavad ja toituvad.
      Huvitegevus lindude vahetus läheduses nii rannas kui ka vees häirib neid müra ja äkilise liikumise suhtes eriti tundlikke lindusid. See probleem kasvab, sest puhkuste hooaeg pidevalt pikeneb. Slikken van Voornele juurdepääsu piiravate meetmete eesmärk on saavutada Voordelta Natura 2000 alaks määramise määruses sätestatud kurvitsaliste ja partlaste kaitse eesmärgid.
      
         Randal
      
      Eelmise sajandi alguses elutses deltaalal ligikaudu kümme tuhat randalit. Reostuse, küttimise ja deltas tööde tegemisel randalite elupaika tungimise tõttu oli randalite arv 50 aastat tagasi vähenenud vaid mõne mõnekümneni. Viimastel aastatel on randalite arv deltaalal suurenenud enam kui sajani, 50 % nendest elutsevad Voordelta piirkonnas.
      Randalid kasutavad puhkamiseks tõusuvee alasid, mis asuvad Hinderplaatis, Bollen van de Oosteris (Aardappelenbult) ja Verklikkerplaatis. Kuid randalid ikkagi ei paljune Voordeltas hästi. Tõusuvee aladel ei ole randalite poegimiseks, poegade imetamiseks ja kasvatamiseks piisavalt rahulik ega vaikne. Tähtis on vaikus aasta ringi; kõige olulisem on ajavahemik 1. maist kuni 1. septembrini – enne poegade imetamise aega, selle jooksul ja pärast seda.
      Voordeltas Hinderplaatis, Bollen van de Oosteris ja Verklikkerplaatis asuvatele randalite puhkealadele juurdepääsu piiravad meetmed on ette nähtud selleks, et vähemalt 200 randalit saaksid asustada kogu deltaala. Siin saaksid nad kasvatada oma poegi, niisiis vastab see Voordelta Natura 2000 alaks määramise määruses sätestatud eesmärkidele.
      KAARDID
      
         
      
         
      
         (1)  Avaldatud: Staatsblad 2005 (seaduste, määruste ja dekreetide bülletään), 473.
      
         (2)  Staatscourant 2006 (valitsuse teataja), nr 91.
      
         (3)  Tegevusjuhend „Verantwoord Vliegen” (vastutustundlik lendamine), Madalmaade Kuninglik Lennundusassotsiatsioon, 2004.